夜宿千秋嶺下田家
作者：沈與求
朝代：宋

paragraphs: 陰壑來悲風，薄莫吹急雨。
冥冥攬寒色，咫尺暗山路。
茅簷兩三家，曲澗縈竹塢。
停車且問訊，欲止此何許。
老翁行步弱，扶杖倚門戶。
問我官何忙，野宿今無所。
向夜號狐狸，深林嘯豺虎。
甘心在擇肉，闖首輒憑怒。
駕言往何之，一榻翁敢拒。
延我傍中堂，慇懃慰良苦。
解衣土銼旁，支枕憩行旅。
昏然飽安眼，境寂絕猜怖。
雞聲報明發，征車犯寒去。
呼燈別老翁，鼻息方栩栩。